സഹപാഠിക്കൊരു വീട് പദ്ധതിയുമായി ആനക്കാംപൊയില് യുപി സ്കൂള് ആനക്കാംപൊയില്: സഹപാഠിക്കൊരു വീടൊരുക്കി ആനക്കാംപൊയില് സെന്റ് മേരീസ് യുപി സ്കൂള് മാതൃകയാകുന്നു. സ്കൂളില് പഠിക്കുന്ന ഒരു വീട്ടിലെ രണ്ടു വിദ്യാര്ഥികളടങ്ങുന്ന കുടുംബത്തിനാണ് സ്കൂള് മാനേജ്മെന്റ്, പിടിഎ, പൂര്വ അധ്യാപക വിദ്യാര്ഥികളുടെ നേതൃത്വത്തില് വീട് ഒരുങ്ങുന്നത്. സ്കൂളിന്റെ പ്രവര്ത്തനത്തിന് നാട്ടുകാരുടെയും പൂര്ണപിന്തുണയുണ്ട്. ഓണ്ലൈന് പഠനകാലത്ത് വിദ്യാര്ഥികളുടെ വീടുകളില് സന്ദര്ശനം നടത്തിയ അധ്യാപകരാണ് ഇൗ കുടുംബത്തെ കണ്ടെത്തുന്നത്. ആനക്കാംപൊയില് കാവുങ്കല്ലേല് ഭാഗത്ത് പ്ലാസ്റ്റിക് ഷെഡില് അസൗകര്യങ്ങള്ക്കു നടുവില് പതിനൊന്ന് സെന്റ് സ്ഥലത്തെ ഇടിഞ്ഞു വീഴാറായ വീട്ടില് ദുരിത ജീവിതം നയിക്കുകയായിരുന്നു ഇവര്. സര്ക്കാര് ഭവന നിര്മാണ പദ്ധതിയില് ഉള്പ്പെടുത്തി സഹായം ലഭിക്കാന് കാലതാമസം വരുമെന്നതിനാല് എത്രയും പെട്ടെന്ന് പൊതുസമൂഹത്തിന്റെ പിന്തുണയോടെ ഒരു വീടുണ്ടാക്കി കൊടുക്കാന് സ്കൂള് മാനേജര് ഫാ. അഗസ്റ്റിന് ആലുങ്കലിന്റെ നേതൃത്വത്തില് തീരുമാനിക്കുകയായിരുന്നു. ആനക്കാംപൊയില് സെന്റ് മേരീസ് യുപി സ്കൂളില് ചേര്ന്ന സഹപാഠിക്കൊരു വീട് പദ്ധതിയുടെ കമ്മിറ്റി രൂപീകരണ യോഗത്തില് സ്കൂള് മാനേജര് ഫാ. അഗസ്റ്റിന് ആലുങ്കല് അധ്യക്ഷത വഹിച്ചു. പ്രധാനാധ്യാപകന് ജെയിംസ് ജോഷി പിടിഎ പ്രസിഡന്റ്് ബിജു കുന്നത്തു പൊതിയില്, എംപിടിഎ പ്രസിഡന്റ് ജയ ഷിമിറ്റ്, പൂര്വ അധ്യാപകരായ എം.ജി. ഫിലോമിന, എം.സി. എത്സമ്മ ആനക്കാംപൊയില്, ചര്ച്ച് ട്രസ്റ്റിമാരായ ഫ്രിജില് വാളനാകുഴിയില്, തോമസ് കൊച്ചുപറമ്ബില്, പിടിഎ എക്സിക്യൂട്ടീവ് കമ്മിറ്റി അംഗങ്ങളായ എന്. രാജേഷ്, എം.പി. അബൂബക്കര്, പി.ആര്. സൗമ്യ, പൂര്വ വിദ്യാര്ഥികളായ എബി ദേവസ്യ, സിസ്റ്റര് സ്നേഹ തോമസ്, അധ്യാപകരായ ജസ്റ്റിന് പോള്, ആലിസ് വി. തോമസ് എന്നിവര് പ്രസംഗിച്ചു. സ്കൂള് മാനേജര് ഫാ. അഗസ്റ്റിന് ആലുങ്കല് മുഖ്യ രക്ഷാധികാരിയും മുന് പ്രധാനാധ്യാപകന് സി.ജെ.വര്ഗീസ് ചെയര്മാനും പ്രധാനാധ്യാപകന് ജെയിംസ് ജോഷി കണ്വീനറുമായുള്ള സഹപാഠിക്കൊരു വീട് പദ്ധതിയുടെ കമ്മിറ്റിയും രൂപീകരിച്ചു. പദ്ധതിയുടെ പേരില് ആനക്കാംപൊയില് ഗ്രാമീണ് ബാങ്കില് 401 841 0103 1876 നമ്ബരായി ഐഎഫ്സി കോഡ് കെഎല്ജിബി 0040184 ജോയിന്റ് അക്കൗണ്ട് ആരംഭിച്ചിട്ടുണ്ട്.